ইমাম বুখারী (রহ.) বর্ণনা করেছেন-আমি লেখাপড়া আরম্ভ করার পর দশবছর বয়সে আমার অন্তর তাগদা দিল যে, আমি যেন হাদীস কণ্ঠস্থ করার জন্য তৎপর হই। তখন থেকেই আমি সবকিছু ছেড়ে হাদীস শিক্ষার প্রতি নিমগ্ন হলাম। হাদীস শিক্ষার জন্য সিরিয়া, মিশর, আল-জাযায়ের, বছরা, বাগদাদ, হেজাজ ইত্যাদি দেশ-বিদেশে ভ্রমণ করলাম। ১৮ বৎসর বয়সে আমি বিধি গ্রন্থ সংকলনে ব্যাপৃত হই এবং মদীনায় রাসূলুল্লাহ (সা.) এর রওজা পাকের নিকটবর্তী স্থানে বসে হাদীসের সাক্ষ্যদাতা বা রাবীগণের জীবনেতিহাস রচনায় একখানা কিতাব সংকলন করি। ইমাম বুখারী (রহ.) ৫৬ বছর বয়সে নিশাপুর নামক স্থানে কিছুকাল অবস্থান করেন। সেখানে তিনি হাদীসের দরস বা শিক্ষা দান করতেন। দেশময় সকল লোক তাঁর প্রতি আকৃষ্ট হয়ে উঠল; এতে তথাকার কোন কোন মানুষের মধ্যে একটি রেশারেশি ভাব উদিত হল। তখন তিনি নিশাপুর ত্যাগ করে বুখারার দিকে ফিরে আসলেন। দেশের জনগণ ইমামকে পুনরায় স্বদেশে পেয়ে আনন্দে আবেগে তাঁকে অভ্যর্থনা জানালো। কিন্তু কিছুদিনের মধ্যে তার সাথে রাজ্যের শাসনকর্তার মনোমালিন্যের সৃষ্টি হলো।